HELSINGIN KÄRÄJÄOIKEUS
Porkkalankatu 13
00180 Helsinki
Puh. * 010 36 44200			15.6.2007

Oikeusministeriö
PL 25
00023 VALTIONEUVOSTO

Viite: lausuntopyyntö 5.4.2007 (OM 6/41/2006, OM022:00/2006)

Lausunto rangaistusmääräys- ja rikesakkotyöryhmän mietinnöstä

Pyydettynä lausuntona Helsingin käräjäoikeus toteaa seuraavaa.

1. Periaate

Työryhmä ehdottaa rangaistusmääräys- ja rikesakkomenettelyn yhtenäistämistä.

Työryhmä on ottanut ehdotuksen lähtökohdaksi sen periaatteen, että rikosasian vastaajan ei tarvitse itse toimia aktiivisesti saattaakseen asiansa oikeuden tutkittavaksi, vaan tämä asian eteenpäin vieminen kuuluu poliisille ja syyttäjälle. Ehdotus lähtee siitä, että jos epäilty (tai asianomistaja) ei anna nimenomaista suostumustaan menettelyyn, syyttäjän asia on saattaa asia oikeuden tutkittavaksi. Periaatetta on tosin lievennetty siten, että sakon tai rikesakon maksaminen eräpäivään mennessä osittainkin katsotaan suostumukseksi, jolloin asiaa ei tuoda oikeuteen. 

Työryhmä on todennut, että vuonna 2005 rangaistusmääräysmenettelyssä käsiteltiin 243.000 asiaa ja vuonna 2006 rikesakkoja määrättiin 111.000 kappaletta.

Helsingin kihlakunnan poliisilaitokselta saadun tilaston mukaan vuonna 2006 (joka on ensimmäinen kokonaisena tilastoitu vuosi) rangaistusvaatimuksia annettiin koko maassa 240.073, joista kiistettiin 16.327 kappaletta. Näistä teon kiisti 11.794, päiväsakkojen lukumäärän 535 ja maksukyvyn 5.852 epäiltyä. 

Oikeusrekisterikeskuksesta saadun tiedon mukaan noin 20 prosenttia sakoista joudutaan lähettämään perittäväksi ulosotossa. Tarkempaa tilastointia ei ole, mutta voidaan olettaa, että huomattavan suuri määrä teon kiistävistä epäillyistä jättää sakon maksamatta eräpäivänä. 

Nykyisin epäillyn tulee itse saattaa asia oikeuden tutkittavaksi uhalla, että summaarista menettelyä kiistämisestä huolimatta jatketaan. Rikesakkoja on vuonna 1996 saatettu työryhmän mukaan oikeuteen 88 kappaletta vuodessa. Rangaistusmääräysten vastustamisten määriä ei ole ilmoitettu. Helsingin käräjäoikeudessa käsiteltiin vuonna 2006 48 rikesakkoasiaa ja 35 rangaistusmääräysasiaa.

Yhteensä rangaistusmääräys- ja rikesakkomenettelyssä määrätään sanktioita noin 350.000 asiassa vuodessa. Poliisin tilaston mukaan 6,8 prosenttia epäillyistä kiistää teon rangaistusvaatimusta tiedoksiannettaessa. Näin ollen näitä asioita olisi 23.800 kappaletta vuodessa. Teon kiistäneet henkilöt ovat "huonoja maksajia". Jos heidän osuutensa olisi 50 prosenttia, jäisi oikeuteen tuotavaksi noin 12.000 asiaa vuodessa.

Nykyisin tuomioistuimissa käsiteltävien rikesakko- ja rangaistusmääräysasioiden määrä on häviävän pieni, kun sitä verrataan siihen asioiden tulvaan, joka seuraisi, jos työryhmän ehdotus toteutuisi. On turhaa luoda "automaatti", joka tuo oikeuteen valtavan paljon "turhia" asioita.

Käräjäoikeus esittää, että ehdotuksen järjestelmää tarkennettaisiin siten, että epäillyn tulisi aktiivisesti ilmaista tahtonsa asian saattamisesta oikeuden käsiteltäväksi.

2. Sääntelytapa

Lakiehdotus on sekava ja liian kasuistinen. Verrattuna voimassa olevaan lakiin ehdotus on pitkä ja monimutkainen. Monet ehdotetut säännökset kuuluisivat enemmänkin poliisin ohjeisiin tai korkeintaan asetukseen. Lakiehdotusta tulisi jatkovalmistelussa selkeyttää ja rajata.

Asiaa on käsitelty käräjäoikeuden johtoryhmässä.

Laamanni Kauko Huttunen